Un echipaj al serviciului Poliția Animalelor din cadrul Direcției Generale de Poliție Locală și Control a Municipiului București a acționat, luni seară, în zona străzii Liviu Rebreanu din sectorul 3 al Capitalei, după ce mai mulți locuitori au reclamat că de sub capota unei mașini se aude mieunatul unei pisici, se arată într-o postare pe Facebook a Poliției Locale București.

La fața locului, agenții P.L.M.B. au descoperit că un pisoi care se refugiase în compartimentul motorului și se încurcase între fișele electrice ale bobinei de inducție și nu se mai putea elibera.

După ce au aflat cine era proprietarul autoturismului, polițiștii locali au luat legătura cu acesta și, împreună cu el, au reușit să scoată animalul blocat între piesele motorului. Proprietarul mașinii va adopta puiul de pisică.

Editor web: Vlad Mironescu